作者：李震
词牌/韵律：贺新郎

paragraphs: 楼据湖山背。
倚高寒、尘飞不到，越山相对。
老月腾辉群动息，独坐清分沆瀣。
更满听、潮声澎湃。
醉里诗成神鬼泣，景苍凉、又在新诗外。
浑忘却、功名债。
凭谁妙笔能图绘。
羡中郎、前身摩诘，宛然心会。
拈出清宵无限意，半幅溪藤光怪。
方信有、人间仙界。
云淡天低奇绝处，笑僧殊、未识丹青在。
留此轴，夸千载。